Ein stærstu stöðuvötn á miðhálendi Íslands , Kjalvötn , eru horfin . Vatnamælingamaður , sem mælt hefur fjallavötn um áratugaskeið , segist aldrei hafa séð hálendið jafn þurrt og nú , - grunnvatn sé í sögulegu lágmarki . Kjalvötn eru norðvestan Þórisvatns og samkvæmt landakortum ættu þau að vera helmingi stærri en Elliðavatn . Nú sést þarna ekkert nema brúnn leirbotn . Undir venjulegum kringumstæðum væru þarna einhver stærstu náttúrulegu vötnin á hálendinu við Sprengisandsleið . En nú bregður svo við að Kjalvötn eru , í bókstaflegri merkingu , gufuð upp . Fáir þekkja vötnin á hálendinu betur en Sigurður Páll Ásólfsson , bóndi á Ásólfsstöðum í Þjórsárdal , og hann segir að hér sé venjulega fimm til sex metra djúpt vatn . Hann segir Kjalvötnin tvö vötn en nú sé botninn þurr og ekkert að sjá . Þetta hefur hann aldrei séð gerast áður og hefur hann þó í þrjá áratugi mælt vötnin fyrir Landsvirkjun , og raunar smalað hálendið frá unga aldri . Lækir sem alltaf sáust eru líka horfnir víða á hálendinu . Hann telur skýringuna svo sem ekki flókna : Það hefur lítið rignt á hálendinu í sumar og nánast ekkert snjóað þar tvö ár í röð . Auk þess hafi verið það hlýtt að allt vatn hafi gufað upp . Það séu fyrstu og fremst jökulárnar sem séu að skila vatni til sjávar en bergvatnsár og grunnvatn séu í sögulegu lágmarki .